मडगांवच्या दामोदर कॉलेजींतलें म्हजें पयलेंच वर्स. 1980. आदल्याच वर्सा ताईचें मगो सरकार पडिल्लें. विधासभेंत बोवाळच न्हय, पूण गांधीचो पुतळो पडपाइतली धक्काबुक्की जाल्ली. बाबू नायकाचो पूत गौरिश तेन्ना आमच्या गँगांत आशिल्लो. आमी गॅदरिंगाक ती विधानसभा करपाचें थारायलें. ताचेकडेन अधिवेशनाच्या त्या दिसाचें ऑडियो रिकॉर्डिंग आशिल्लें. तें आयकून स्क्रिप्ट तयार केली. सगळे पार्ट थाल्ले. पूण ताई करपाक बायल मनीस मेळना. आमकां जाय आशिल्ली कणखर आनी मात्श्या दादल्याकुऱ्या आवाजाची बायल.
सगले तकली खाजयत कँटिनांत बशिल्ले तेन्ना हावें फकाणांनी म्हणलें - आरे, कोण मेळना जाल्यार हांव करतां रे ताई.
तेन्ना गॅदरिंग दोन दीस जातालें. पयल्या दिसा विद्यार्थ्यांखातीर आनी दुसऱ्या दिसा वेंचीक बऱ्यो कार्यावळी पालकां खातीर. म्हजी ताई सुमराभायर गाजली काय दिस्ता. भोवतेक भुरग्यांनी घरा वचून सांगिल्लें जावंये. दुसऱ्या दिसा विधानसभेंतल्यान घोशणा जाली - आनी आतां भितर सरता गोंयची मुख्यमंत्री शशिकला काकोडकार.
2004 वर्सा हांव सुनापरान्ताचो संपादक जालों तेन्ना हावें भाऊचो फोटो म्हज्या केबिनांत लायलो. भाऊची आमी जयंतीय कार्यालयांत मनयली. चंद्रकांतबाब केणीन पुराय तेंको दिलो. भाऊच्या आनी ताईच्या महाराष्ट्रवादाक आनी मराठीक आवयभास म्हणपाचे भुमिकेक विरोध करून तांच्या दोगांच्याय भोवजनी विचारधारेक मानवंदना दिवपाचो तो आमचो प्रयत्न आशिल्लो. भाऊ हो म्हजो अभ्यासाचो विशय हें कळटकीर तिणे भाऊच्या षष्टीक काडिल्लें दुर्मीळ पुस्तक बायंड करून म्हाका धाडून दिल्लें.
ताई, हांवूय धावीमेरेन मराठी माध्यमांतल्यानच शिकलां. व्याकरणशुद्ध कोंकणी हांव सुनापरान्तांक येतकीर शिकलां. तुमी अशें करात. तीन म्हयने सुनापरान्त घेयात. आनी मागीर तीन म्हयन्यांनी तो कित्याक बंद केलो तें म्हाका सांगात - म्हजी गुगली.
दुसऱ्याच दिसासावन तिणे सुनापरान्त सुरू केलो. आनी वर्सभरांत मडगांवां जाल्ल्या सुनापरान्ताच्या वर्धापन दिसा ती मुजरत आयली. आनी एक-दोन महिला लेखकांच्या फुड्यांतच सांगूनय गेली.
म्हाका बंगल्यार भितर घेवन गेली. घरभर भोवंडायलो. जाल्यार दरेका बेडरूमाचें तिणे संग्रहालय केल्लें. भाऊचीं पत्रां, भाऊचेर आयिल्लें लिखाण, हेर म्हत्वाचीं कागदपत्रां अशी सगळ्या इतिहासीक दस्तावेजाची वर्गवारी केल्ली. स्वता इतिहासाची विद्यार्थी आशिल्ल्यान तिका ह्या कागदपत्रांचें म्हत्व कळटालें. कागदपत्रांनी गच्च भरिल्लो तो बंगलो भोंवतना गोंयच्या राजकारणाचें एक पर्व म्हजेभोंवतणी घुंव घुंव घुंवतालें.
ताई वतना हें फाटीं दवरून गेल्या. तातूंत गोंयचो इतिहास लिपला. पराग पोरोबाच्या पुस्तकाचो माथाळो म्हणटा तशी भारतांतली पयली सामाजीक क्रांती तातूंत सापडटा. ती एकठांय करून पुस्तक रुपांनी हाडप म्हत्वाची. फकत गोंयांखातीर न्हय, पुराय भारताखातीर आनी संवसाराखातीरय.
